Frank Jensen (S), 2000-01-26:
Jeg vil gerne starte med at takke ordførerne for en positiv modtagelse af lovforslaget, og så skal jeg sige, at fru Kirsten Jacobsen og jeg jo kommer fra samme egn, og dermed forstår vi også hinandens mål bedre end de fleste
, så selv jeg kunne høre i fru Jacobsens indlæg her, at der var en positiv tilgang til motiverne bag lovforslaget.
Det er ikke sikkert, ret mange andre end jeg kunne høre det, men det kunne jeg, for fru Jacobsen og jeg deler netop den opfattelse, at der er nogle samfundsmæssige hensyn, og der er nogle hensyn, som samfundet skal tage, når det drejer sig om de store personlige investeringer, der ligger i det at købe fast ejendom.
Og det er jo også baggrunden for det initiativ, min forgænger som justitsminister tog, da der blev lavet en lov om forbrugerbeskyttelse ved erhvervelse af fast ejendom, den som vi altså nu har oppe til revision.
For vi kan jo se, at spørgsmålet om udarbejdelse af tilstandsrapporter er blevet en succes.
Og så kan man dele fru Kirsten Jacobsens opfattelse af, at det godt kan gøres bedre, og det ved jeg jo også, at by- og boligministeren arbejder med.
Det er jo i høj grad et ansvar, der påhviler by- og boligministeren og ikke mig som justitsminister at sikre, at tilstandsrapporterne er så kvalificerede som overhovedet muligt.
Så det er et tema, og det ved jeg, der arbejdes med.
Det, som vi forhandler her, er så det, at der også åbnes mulighed for, at der kan laves ejerskifteforsikringer mod skjulte fejl m.v., og vi har kunnet se, at det, siden det blev et produkt på det danske forsikringsmarked, ikke er blevet nogen stor sællert.
Det er ikke blevet nogen stor succes.
Vel vidende at man jo, hvis man ikke tegner en sådan forsikring, kan stå med ikke bare håret i postkassen, men også med andre legemsdele i en truet situation i forhold til at kunne få ganske alvorlige økonomiske problemer forbundet med sit køb af fast ejendom.
Her laver vi altså et initiativ, der har til formål at stimulere til, at det tema kommer mere på bordet i forbindelse med køb af fast ejendom.
Det sættes mere i fokus, som det fremgår af lovforslaget, at temaet skal op omkring tegning af ejerskifteforsikring mod skjulte fejl.
Jeg hørte fra alle ordførere, at der var tilslutning til spørgsmålet, der vedrørte det, at ejendomsformidlere har pligt til at rådgive køber og sælger om behovet og muligheden for at tegne en ejerskifteforsikring mod skjulte fejl.
Så med hensyn til de to temaer har jeg hørt ordførerne være meget enige.
Så var der rejst en række spørgsmål, der knyttede sig til det med den delte betaling, hvis køber ønsker at tegne en ejerskifteforsikring.
Så må man sige til det, at det her jo er en pakke.
Det med den delte finansiering af ejerskifteforsikringspræmien skal sættes i forbindelse med, at vi i Justitsministeriet vil bruge den bemyndigelse, vi har i gældende lov, til at fastsætte minimumsregler for dækningsomfanget for de ejerskifteforsikringer, der tilbydes køberne.
Køber kan så vælge fortsat at benytte sig af et andet tilbud om at tegne en forsikring, men så er sælger fortsat forpligtet til at betale halvdelen af den forsikring, som sælger selv havde fået indhentet tilbud på.
Det skal jo heller ikke være sådan, at køber blot kan blive ved med at presse, om jeg så må sige, prisen op for sælger. Fru Karen Rønde var inde på spørgsmålet om det at overvælte sælgers omkostninger, her på prisen på huset.
Jeg skal ikke stå her og holde økonomiske foredrag om det med at overvælte priselasticitet, som det jo hedder i økonomsproget, over på den købte varer, men der er selvfølgelig en vis sammenhæng i forhold til de omkostninger, man har ved at sælge, og så til den pris man skal have.
Men her er der jo tale om, at der, om man så må sige, skal penge på bordet.
Det skal fremgå, at der er en direkte betaling fra sælgers side på halvdelen af ejerskifteforsikringen.
Fru Kirsten Jacobsen stillede en lang række spørgsmål i forhold til dødsboer og tvangsauktioner.
Noget som jeg jo så gerne ville have svaret på, men jeg tror ikke, tiden i dag tillader at gå alt for meget i detaljer.
Men jeg kan sige i forhold til dødsboer, at så forudsætter det, at arvinger er enige.
Men, som fru Jacobsen også var inde på, én arving, hvis der er flere, kan jo altid begære, at sagen overgår til en bobestyrer, og udgifterne kan dækkes af boet, dvs. af det provenu, man får hjem ved handelen af ejendommen ved salg. Når det drejer sig om tvangsauktioner, så må man sige, at den, der skal betale udgifterne i forbindelse med tegning af forsikring her, er jo altså rekvirenten af tvangsauktionen.
Det vil jo oftest betyde, at det er realkreditinstituttet, der står som rekvirent og derfor også står som den, der må betale udgifterne.
Jeg forventer selvfølgelig, at der også vil være en række skriftlige spørgsmål, der knytter sig til den videre lovbehandling.
Så spurgte fru Gottlieb, om jeg ikke ville kommentere det høringssvar, der lå fra Forbrugerrådet.
Jeg kan jo sige, som man kan se af den høringsoversigt, som jeg har oversendt til Retsudvalget allerede den 27. december - så man har haft rigeligt med tid til at gøre sig bekendt med høringssvarene i den her sag - at Forbrugerrådet hilser lovforslaget velkommen og mener, at det er et skridt i den rigtige retning.
Det er ikke sikkert, vi får løst alle problemer i forbindelse med handel med fast ejendom, men det er et skridt, og det er et forsøg fra lovgivers side igen på at øge forbrugerbeskyttelsen over for købere af fast ejendom.